בגיל 31, אסף ליברמן, מגיש יומן הבוקר של גלי צה"ל, הוא אחד האנשים שהכי משפיעים על סדר היום התקשורתי שלנו. תכניתו, "בוקר טוב ישראל", היא אחת מתכניות הרדיו הפופולריות ביותר, ולא אחת קורה שאייטמים שעולים בה מייצרים בעצמם תכנים חדשותיים.
כך, למשל, קרה בבוקר שבו השרים נפתלי בנט וגלעד ארדן התראיינו אצל ליברמן בעניין המרדף אחר נשאת מלחם, המחבל מהפיגוע ברחוב דיזנגוף בתל אביב, שבהמשך חוסל על ידי כוחות הביטחון. במקום לבטא הבנה ללב התושבים שחששו מהמחבל שהסתובב חופשי, בחרו השרים לציין כי הסיכוי להיפגע בתאונת דרכים גבוה מהסיכוי להיפגע מפעולת טרור. ההתבטאויות האומללות הפכו לשיחת היום.
ליברמן מוכר בעיקר מהרדיו, אבל השנה הוא פרץ גם לכיוון אחר לגמרי כשהחל לשמש כעורך הראשי ב"היום בלילה", תכנית הלילה החדשה של גורי אלפי שעלתה בשידורי קשת בערוץ 2. עד כה צלח הניסיון, והתכנית מתבססת והולכת. ליברמן, ששייך לדור השדרנים הנוכח, הדעתן ורווי האג'נדה החברתית, הוא גם עיתונאי שמיטיב להשתמש במדיה החדשה. יש לו אלפי עוקבים בטוויטר, וקיימים סיכויים לא מעטים שגם את הדברים הללו אתם קוראים בזכות עוד ציוץ שלו.